LT Europos Sąjungos oficialusis leidinys L 78/31

KOMISIJOS REGLAMENTAS (ES) 2016/439

2016 m. kovo 23 d.

kuriuo dėl obuolinio vaisėdžio Cydia pomonella granuloviruso (CpGV), kalcio karbido, kalio jodido, natrio hidrokarbonato, reskalūro ir grybo Beauveria bassiana ATCC 74040 padermės bei grybo Beauveria bassiana GHA padermės iš dalies keičiamas Europos Parlamento ir Tarybos reglamento (EB) Nr. 396/2005 IV priedas

(Tekstas svarbus EEE)

EUROPOS KOMISIJA,

atsižvelgdama į Sutartį dėl Europos Sąjungos veikimo,

atsižvelgdama į 2005 m. vasario 23 d. Europos Parlamento ir Tarybos reglamentą (EB) Nr. 396/2005 dėl didžiausių pesticidų likučių kiekių augalinės ir gyvūninės kilmės maiste ir pašaruose ar ant jų ir iš dalies keičiantį Tarybos direktyvą 91/414/EEB (1), ypač į jo 5 straipsnio 1 dalį,

kadangi:

(1) konkreti obuolinio vaisėdžio Cydia pomonella granuloviruso (CpGV), kalcio karbido, natrio hidrokarbonato, reskalūro ir grybo Beauveria bassiana ATCC 74040 padermės bei grybo Beauveria bassiana GHA padermės DLK nebuvo nustatyta. Šios medžiagos nebuvo įtrauktos ir į Reglamento (EB) Nr. 396/2005 IV priedą, todėl taikoma numatytoji 0,01 mg/kg vertė, nustatyta to reglamento 18 straipsnio 1 dalies b punkte. Kalio jodidas yra įtrauktas į Reglamento (EB) Nr. 396/2005 IV priedą;

(2) dėl obuolinio vaisėdžio Cydia pomonella granulovirusų (CpGV) Europos maisto saugos tarnyba (toliau – Tarnyba) padarė išvadą (2), kad šie virusai nėra patogeniški žmonėms ir dėl jų nesusidarys toksinai. Todėl manoma, kad būtų tikslinga įtraukti šią medžiagą į Reglamento (EB) Nr. 396/2005 IV priedą;

(3) dėl kalcio karbido Tarnyba padarė išvadą (3), kad ši medžiaga nepatenka į žmonėms skirto maisto grandinę. Todėl manoma, kad būtų tikslinga įtraukti šią medžiagą į Reglamento (EB) Nr. 396/2005 IV priedą;

(4) kalio jodidas – tai mineralinė medžiaga, kuri gali būti naudojama maisto papildams gaminti, pagal Europos Parlamento ir Tarybos direktyvą 2002/46/EB (4). Atsižvelgiant į tai manoma, kad būtų tikslinga išbraukti išnašą, kurioje reikalaujama atlikti šios medžiagos vertinimą pagal Reglamento (EB) Nr. 396/2005 12 straipsnį;

(5) natrio hidrokarbonatas yra patvirtintas kaip pagrindinė medžiaga pagal Europos Parlamento ir Tarybos reglamentą (EB) Nr. 1107/2009 (5). Atsižvelgdama į Komisijos įgyvendinimo reglamentą (ES) 2015/2069 (6), Komisija mano, kad būtų tikslinga įtraukti šią medžiagą į Reglamento (EB) Nr. 396/2005 IV priedą;

(6) dėl reskalūro Tarnyba padarė išvadą (7), kad būtų tikslinga įtraukti šią medžiagą į Reglamento (EB) Nr. 396/2005 IV priedą;

(7) dėl grybo Beauveria bassiana ATCC 74040 padermės ir grybo Beauveria bassiana GHA padermės (8) Tarnyba negalėjo padaryti išvados dėl su mityba susijusios rizikos vartotojams, nes nebuvo tam tikros informacijos ir tą klausimą turėjo papildomai apsvarstyti rizikos valdytojai. Toks papildomas svarstymas aptartas atitinkamose peržiūros ataskaitose (9) (10), kuriose padaryta išvada, kad šių medžiagų metabolitų keliama rizika žmonėms yra nedidelė. Atsižvelgdama į šias išvadas, Komisija mano, kad būtų tikslinga įtraukti šias medžiagas į Reglamento (EB) Nr. 396/2005 IV priedą;

(8) todėl Reglamentas (EB) Nr. 396/2005 turėtų būti atitinkamai iš dalies pakeistas;

(9) šiame reglamente nustatytos priemonės atitinka Augalų, gyvūnų, maisto ir pašarų nuolatinio komiteto nuomonę,

PRIĖMĖ ŠĮ REGLAMENTĄ:

1 straipsnis

Reglamento (EB) Nr. 396/2005 IV priedas iš dalies keičiamas pagal šio reglamento priedą.

2 straipsnis

Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.

Šis reglamentas privalomas visas ir tiesiogiai taikomas visose valstybėse narėse. Priimta Briuselyje 2016 m. kovo 23 d. Komisijos vardu Pirmininkas Jean-Claude JUNCKER

(1) OL L 70, 2005 3 16, p. 1.

(2) Europos maisto saugos tarnyba; Conclusion on the peer review of the pesticide risk assessment of the active substance Cydia pomonella granulovirus. EFSA Journal 2012;10(4):2655. [40 pp.] doi:10.2903/j.efsa.2012.2655.

(3) Europos maisto saugos tarnyba; Conclusion on the peer review of the pesticide risk assessment of the active substance calcium carbide. EFSA Journal 2011;9(10):2419. [48 pp.] doi:10.2903/j.efsa.2011.2419.

(4) 2002 m. birželio 10 d. Europos Parlamento ir Tarybos direktyva 2002/46/EB dėl valstybių narių įstatymų, susijusių su maisto papildais, suderinimo (OL L 183, 2002 7 12, p. 51).

(5) 2009 m. spalio 21 d. Europos Parlamento ir Tarybos reglamentas (EB) Nr. 1107/2009 dėl augalų apsaugos produktų pateikimo į rinką ir panaikinantis Tarybos direktyvas 79/117/EEB ir 91/414/EEB (OL L 309, 2009 11 24, p. 1).

(6) 2015 m. lapkričio 17 d. Komisijos įgyvendinimo reglamentas (ES) 2015/2069, kuriuo pagal Europos Parlamento ir Tarybos reglamentą (EB) Nr. 1107/2009 dėl augalų apsaugos produktų pateikimo į rinką patvirtinama pagrindinė medžiaga natrio hidrokarbonatas ir iš dalies keičiamas Komisijos įgyvendinimo reglamento (ES) Nr. 540/2011 priedas (OL L 301, 2015 11 18, p. 42).

(7) Europos maisto saugos tarnyba, 2015 m. Conclusion on the peer review of the pesticide risk assessment of the active substance rescalure. EFSA Journal 2015;13(2):4031, 40 pp.

(8) Europos maisto saugos tarnyba, 2013 m. Conclusion on the peer review of the pesticide risk assessment of the active substances Beauveria bassiana strains ATCC-74040 and GHA. EFSA Journal 2013;11(1):3031. 44 pp.

(9) Veikliosios medžiagos grybo Beauveria bassiana ATCC 74040 padermės peržiūros ataskaita, priimta 2008 m. liepos 11 d. Maisto grandinės ir gyvūnų sveikatos nuolatinio komiteto posėdyje, siekiant įtraukti grybo Beauveria bassiana ATCC 74040 padermę į Direktyvos 91/414/EEB I priedą. SANCO/1546/08 – rev. 5, 2014 m. liepos 11 d.

(10) Veikliosios medžiagos grybo Beauveria bassiana GHA padermės peržiūros ataskaita, priimta 2008 m. liepos 11 d. Maisto grandinės ir gyvūnų sveikatos nuolatinio komiteto posėdyje, siekiant įtraukti grybo Beauveria bassiana GHA padermę į Direktyvos 91/414/EEB I priedą. SANCO/1547/08 – rev. 5, 2014 m. liepos 11 d.